রাসমুস হয়লন
রাসমুস উইন্তার হয়লন (ডেনীয়: Rasmus Højlund, ডেনীয় উচ্চারণ: [ˈʁɑsmus ˈhʌjˌlɔnˀ]; জন্ম: ৪ ফেব্রুয়ারি ২০০৩; রাসমুস হয়লন নামে সুপরিচিত) হলেন একজন ডেনীয় পেশাদার ফুটবল খেলোয়াড়। তিনি বর্তমানে ইংল্যান্ডের পেশাদার ফুটবল লিগের শীর্ষ স্তর প্রিমিয়ার লিগের ক্লাব ম্যানচেস্টার ইউনাইটেড এবং ডেনমার্ক জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেলেন। ২০১৮ সালে, হয়লন ডেনমার্ক অনূর্ধ্ব-১৬ দলের হয়ে ডেনমার্কের বয়সভিত্তিক পর্যায়ে অভিষেক করেছিলেন। প্রায় তিন বছর যাবত ডেনমার্কের বয়সভিত্তিক দলের হয়ে খেলার পর, তিনি ২০২২ সালে ডেনমার্কের হয়ে আন্তর্জাতিক পর্যায়ে অভিষেক করেছেন; ডেনমার্কের জার্সি গায়ে তিনি এপর্যন্ত ৮ ম্যাচে ৬টি গোল করেছেন।